Document ID: 32011R0068

ΚΑΝΟΝΙΣΜΌΣ (ΕΕ) αριθ. 68/2011 ΤΗΣ ΕΠΙΤΡΟΠΉΣ
της 28ης Ιανουαρίου 2011
σχετικά με τον εκ των προτέρων καθορισμό του ποσού της ενίσχυσης για την ιδιωτική αποθεματοποίηση χοιρινού κρέατος
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως, το άρθρο 43 στοιχεία α) και δ), σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 37 του κανονισμού (ΕΚ) αριθ. 1234/2007 προβλέπει ότι όταν η μέση τιμή της κοινοτικής αγοράς των σφαγίων χοίρου η οποία ορίζεται βάσει των τιμών που καταγράφονται σε κάθε κράτος μέλος στις αντιπροσωπευτικές αγορές της Κοινότητας και σταθμίζονται με συντελεστές που εκφράζουν το σχετικό ύψος του ζωικού κεφαλαίου χοιροειδών κάθε κράτους μέλους, ευρίσκεται σε επίπεδο κατώτερο από το 103% της τιμής αναφοράς και είναι πιθανό να διατηρηθεί στο επίπεδο αυτό, η Επιτροπή μπορεί να αποφασίσει να χορηγήσει ενίσχυση για ιδιωτική αποθεματοποίηση.
(2)
Οι τιμές της αγοράς έπεσαν κάτω από το εν λόγω επίπεδο και η κατάσταση αυτή μπορεί να διατηρηθεί δεδομένων των εποχικών και κυκλικών εξελίξεων. Βάσει των ανωτέρω, κρίνεται σκόπιμο να χορηγηθεί ενίσχυση στην ιδιωτική αποθεματοποίηση.
(3)
Το άρθρο 31 του κανονισμού (ΕΚ) αριθ. 1234/2007 προβλέπει ότι μπορεί να χορηγηθεί ενίσχυση στην ιδιωτική αποθεματοποίηση για το χοιρινό κρέας και ότι η ενίσχυση αυτή καθορίζεται από την Επιτροπή εκ των προτέρων ή μέσω διαγωνισμού.
(4)
Ο κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (2) θέσπισε κοινούς κανόνες εφαρμογής για το καθεστώς ενίσχυσης στην ιδιωτική αποθεματοποίηση.
(5)
Δυνάμει του άρθρου 6 του κανονισμού (ΕΚ) αριθ. 826/2008, χορηγείται ενίσχυση που καθορίζεται εκ των προτέρων σύμφωνα με τους λεπτομερείς κανόνες και τους όρους που προβλέπονται στο κεφάλαιο III του εν λόγω κανονισμού.
(6)
Για τη διευκόλυνση της διαχείρισης του μέτρου, τα προϊόντα χοιρινού κρέατος κατατάσσονται σε κατηγορίες σύμφωνα με ομοιότητες όσον αφορά το επίπεδο των δαπανών αποθεματοποίησης.
(7)
Η καταληκτική ημερομηνία για την υποβολή των αιτήσεων πρέπει να εξαρτάται από την κατάσταση της αγοράς και να καθορίζεται σύμφωνα με τη διαδικασία που αναφέρεται στο άρθρο 195 παράγραφος 2 του κανονισμού (ΕΚ) αριθ. 1234/2007.
(8)
Για τη διευκόλυνση των εργασιών ελέγχου και των διοικητικών εργασιών που προκύπτουν από τη σύναψη συμβάσεων, κρίνεται σκόπιμο να καθοριστούν οι ελάχιστες ποσότητες προϊόντων που πρέπει να αφορά κάθε αίτηση.
(9)
Κρίνεται σκόπιμο να καθοριστεί εγγύηση για να εξασφαλιστεί ότι οι επιχειρηματίες πληρούν τις συμβατικές τους υποχρεώσεις και ότι το μέτρο θα έχει το επιθυμητό αποτέλεσμα στην αγορά.
(10)
Οι εξαγωγές προϊόντων χοιρινού κρέατος συμβάλλουν στην αποκατάσταση της ισορροπίας της αγοράς. Συνεπώς, οι διατάξεις του άρθρου 28 παράγραφος 3 του κανονισμού (ΕΚ) αριθ. 826/2008 πρέπει να εφαρμόζονται όταν συντομεύει η περίοδος αποθεματοποίησης και τα προϊόντα εξέρχονται από την αποθεματοποίηση για να εξαχθούν. Πρέπει να καθοριστούν τα ποσά ανά ημέρα προς εφαρμογή για τη μείωση του ποσού της ενίσχυσης όπως αναφέρεται στο εν λόγω άρθρο.
(11)
Για τους σκοπούς της εφαρμογής του άρθρου 28 παράγραφος 3 πρώτο εδάφιο του κανονισμού (ΕΚ) αριθ. 826/2008 και για λόγους συνοχής και σαφήνειας όσον αφορά τους επιχειρηματίες, είναι αναγκαίο να εκφράζεται σε ημέρες η περίοδος των 2 μηνών που αναφέρεται στο εν λόγω εδάφιο.
(12)
Το άρθρο 35 του κανονισμού (ΕΚ) αριθ. 826/2008 προβλέπει τις πληροφορίες τις οποίες τα κράτη μέλη πρέπει να κοινοποιούν στην Επιτροπή. Κρίνεται σκόπιμο να διευκρινιστούν οι κανόνες για τις κοινοποιήσεις στο πλαίσιο του παρόντος κανονισμού.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πεδίο εφαρμογής
1. Ο παρών κανονισμός προβλέπει ενίσχυση για την ιδιωτική αποθεματοποίηση χοιρινού κρέατος, όπως αναφέρεται στο άρθρο 31 παράγραφος 1 στοιχείο στ) του κανονισμού (ΕΚ) αριθ. 1234/2007.
2. Ο κατάλογος των κατηγοριών των προϊόντων που είναι επιλέξιμα για ενίσχυση και τα σχετικά ποσά περιλαμβάνονται στο παράρτημα του παρόντος κανονισμού.
Άρθρο 2
Ισχύοντες κανόνες
Ο κανονισμός (ΕΚ) αριθ. 826/2008 εφαρμόζεται, πλην αντιθέτων διατάξεων του παρόντος κανονισμού.
Άρθρο 3
Υποβολή αιτήσεων
1. Από τις 01.02.2011, μπορούν να υποβληθούν αιτήσεις ενίσχυσης στην ιδιωτική αποθεματοποίηση για τις κατηγορίες προϊόντων χοιρινού κρέατος που είναι επιλέξιμες για ενίσχυση δυνάμει του άρθρου 1 του παρόντος κανονισμού.
2. Οι αιτήσεις αφορούν περίοδο αποθεματοποίησης 90, 120 ή 150 ημερών.
3. Οι αιτήσεις υποβάλλονται για μία μόνο από τις κατηγορίες των προϊόντων που αναγράφονται στο παράρτημα του παρόντος κανονισμού, αναφέροντας τον σχετικό κωδικό ΣΟ εντός της κατηγορίας αυτής.
4. Η καταληκτική ημερομηνία για την υποβολή των αιτήσεων θα αποφασιστεί σύμφωνα με τη διαδικασία που αναφέρεται στο άρθρο 195 παράγραφος 2 του κανονισμού (ΕΚ) αριθ. 1234/2007.
5. Κάθε αίτηση αφορά ελάχιστη ποσότητα τουλάχιστον 10 τόνων προϊόντων χωρίς κόκκαλα και 15 τόνων άλλων προϊόντων.
Άρθρο 4
Εγγυήσεις
Το ποσό της ενίσχυσης που πρέπει να συσταθεί σύμφωνα με το άρθρο 16 παράγραφος 2 σημείο (i) του κανονισμού (ΕΚ) αριθ. 826/2008 είναι ίσο με το 20 % των ποσών της ενίσχυσης που καθορίζονται στις στήλες 3 έως 5 του παραρτήματος του παρόντος κανονισμού.
Άρθρο 5
Έξοδος από την αποθεματοποίηση των προϊόντων που προορίζονται για εξαγωγή
1. Για τους σκοπούς της εφαρμογής του άρθρου 28 παράγραφος 3 πρώτο εδάφιο του κανονισμού (ΕΚ) αριθ. 826/2008, απαιτείται η λήξη της ελάχιστης περιόδου αποθεματοποίησης των 60 ημερών.
2. Για τους σκοπούς εφαρμογής του άρθρου 28 παράγραφος 3 τρίτο εδάφιο του κανονισμού (ΕΚ) αριθ. 826/2008, τα ποσά ανά ημέρα καθορίζονται στη στήλη 6 του παραρτήματος του παρόντος κανονισμού.
Άρθρο 6
Κοινοποιήσεις
Τα κράτη μέλη κοινοποιούν στην Επιτροπή κάθε Δευτέρα και Πέμπτη έως τις 12:00 (ώρα Βρυξελλών) τις ποσότητες προϊόντων για τις οποίες έχουν υποβληθεί αιτήσεις για τη σύναψη συμβάσεων.
Άρθρο 7
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιανουαρίου 2011.

Labels: 3
17
6